Joshua Cavallo, primul fotbalist profesionist în activitate care s-a declarat deschis homosexual, și-a cerut partenerul în căsătorie chiar pe teren.
"Sunt fotbalist și sunt gay. Am ascuns prea mult timp cine sunt. E epuizant să trăiești o viață dublă", a spus Cavallo în octombrie 2021, când și-a recunoscut public orientarea sexuală.
"Încep acest an cu logodnicul meu. În curând, Domnul & Domnul. Mulțumesc, Adelaide United, pentru că m-ați ajutat să pregătesc această surpriză.
Sprijinul vostru nesfârșit a însemnat foarte mult pentru mine. Mi-ați oferit un mediu sigur în fotbal, unul care nu mi-am imaginat nici în visele mele că ar fi posibil, și m-ați încurajat să-mi trăiesc fiecare zi din viață în propriul fel.
Am simțit că e corect să împărtășesc acest moment special pe teren, acolo unde a început totul", a scris Joshua pe Instagram după ce și-a cerut iubitul în căsătorie, pe arena echipei din Adelaide, Coopers Stadium, conform Gsp.ro.
În urmă cu doi ani, Joshua Cavallo, fundaşul lateral de la Adelaide United, în vârstă de 24 de ani, spera să ajungă la Campionatul Mondial, însă era neliniştit şi se temea pentru securitatea sa într-o ţară cum este Qatar, unde drepturile persoanelor LGBTQ sunt limitate.
"Să reprezint Australia la Cupa Mondială este o onoare, dar, în acelaşi timp, sunt probleme cu legile. Întotdeauna am visat să joc pentru ţara mea la Campionatul Mondial, dar oare vreau să îmi pun viaţa în pericol? Este greu de ales, iar situaţia este tristă!", a recunoscut Cavallo, care nu a fost convocat ulterior pentru turneul final.